雪
作者：孟郊
朝代：唐

paragraphs: 忽然太行雪，昨夜飛入來。
崚嶒墮庭中，嚴白何皚皚。
奴婢曉開戶，四肢凍徘徊。
咽言詞不成，告訴情狀摧。
官給未入門，家人盡以灰。
意勸莫笑雪，笑雪貧爲災。
將暖此殘疾，典賣爭致杯。
教令再舉手，誇曜餘生才。
強起吐巧詞，委曲多新裁。
爲爾作非夫，忍恥轟暍雷。
書之與君子，庶免生嫌猜。